Diari Oficial de la Generalitat Valenciana


Sumari del DOGV 3978, del 11-04-2001 (2001/3201)

ORDRE de 28 de març de 2001, de la Conselleria de Benestar Social, per la qual es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana, per a l'any 2001.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3978

Data del DOGV
:   11-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3201


Data del document
:   11-04-2001

Organisme emissor
:   Conselleria de Benestar Social

Tipus de document
:   Ordre

Descriptors 

:   * Escola Formació Animadors Juvenils Temps Lliure
    * associació
    * jove
    * treballador social
    * suport econòmic
    * vacances
    * ajuda pública

ORDRE de 28 de març de 2001, de la Conselleria de Benestar Social, per la qual es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana, per a l'any 2001. [2001/3201]
  
La Llei de la Generalitat Valenciana 4/1989, de 26 de juny, sobre l'Institut Valencià de la Joventut assenyala, entre les funcions d'aquest organisme, la promoció de la participació dels jóvens, el foment del voluntariat social en favor de la joventut i el suport a la realització de les iniciatives i dels projectes de les associacions juvenils de la Comunitat Valenciana.
  
Per això, i fent ús de les competències que em confereixen l'article 35 de la Llei de 5/1983, de 30 de desembre, de Govern Valencià, i l'article 47.11 del Text Refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes a associacions juvenils i entitats prestadores de serveis a la joventut titulars d'escoles de formació d'animadors juvenils en el temps lliure, reconegudes i homologades per la Generalitat Valenciana d'acord amb el que disposa l'ordre de la Conselleria de Cultura, Educació i Ciència, de 31 de juliol de 1985, per al desplegament dels seus programes anuals d'activitats educatives complementàries al llarg de l'any 2001, i s'aproven les bases per les quals es regirà aquesta convocatòria, que figuren com a annex I, i el model de sol·licitud, que s'inclou com a annexos II i III a aquesta ordre.
  
Segon
  
Les ajudes que es convoquen es finançaran a càrrec de la línia de subvenció SE000025 del pressupost de l'Institut Valencià de la Joventut per a 2001, amb un import global màxim de 5.000.000 de pessetes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte totes les instruccions i totes les resolucions que calguen per al desplegament i l'execució del que preveu aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, es podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 28 de març de 2001
  
El conseller de Benestar Social
  
Rafael Blasco Castany
  
ANNEX I
  
Bases de la Convocatòria
  
Primera. Beneficiaris
  
1. Podran sol·licitar aquestes ajudes les associacions juvenils i entitats prestadores de serveis a la joventut, constituïdes legalment i inscrites en el Cens d'Associacions Juvenils i Entitats Prestadores de Serveis a la Joventut, titulars d'escoles de formació d'animadors juvenils en el temps lliure, reconegudes i homologades per la Generalitat Valenciana d'acord amb el que disposa l'ordre de la Conselleria de Cultura, Educació i Ciència, de 31 de juliol de 1985.
  
2. Per poder participar en la present convocatòria, les associacions juvenils i entitats prestadores de serveis a la joventut, hauran d'estar inscrites en el Cens d'Associacions Juvenils i Entitats Prestadores de Serveis a la Joventut de la Comunitat Valenciana abans de la data de publicació d'aquesta ordre en el Diari Oficial de la Generalitat Valenciana.
  
Segona. Objecte de les ajudes
  
1. Podran ser objecte de subvenció les accions formatives següents:
  
a) Cursos de formació permanent en matèria d'Animació Juvenil.
  
b) Cursos o seminaris de formació de formadors dirigits al professorat de l'escola d'animadors.
  
c) Publicacions sobre l'animació i la formació d'animadors i de monitors.
  
d) Altres activitats que tinguen com a finalitat la millora de la qualitat de la formació d'aquests agents.
  
2. Aquestes accions formatives hauran d'estar incloses en el programa de l'escola de la qual siga titular l'associació o entitat sol·licitant i haurà de realitzar-se o haver-se realitzat dins del període comprés entre els dies 1 d'octubre de 2000 i 30 de setembre de 2001.
  
3. No seran susceptibles aquells cursos que incloguen alguna de les característiques següents:
  
a) Cursos bàsics de formació: Curs de Monitors de Centres de Vacances i Curs d'Animadors del Temps Lliure Juvenil, Nivell I.
  
b) Cursos monogràfics que s'utilitzen com a crèdits per a l'obtenció dels certificats de Monitor/a de Centres de Vacances o d'Animador/a del Temps Lliure Juvenil.
  
c) Cursos de formació ocupacional, reglada o acadèmica.
  
d) Cursos que incloguen activitats que promoguen o justifiquen qualsevol forma de discriminació per raó de raça, sexe, religió, o qualsevol altra que atempte contra els drets fonamentals de la persona.
  
Tercera. Quantia de les ajudes
  
Les ajudes podran abastar el cent per cent del cost total del programa objecte de subvenció, tot tenint en compte el crèdit disponible que, en cas de ser insuficient, es podrà prorratejar entre tots els beneficiaris de les ajudes.
  
Quarta. Sol·licituds i termini
  
1. La sol·licitud s'emplenarà en el model que figura en els annexos II i III. El model normalitzat de sol·licitud estarà també a disposició de qui el sol·licite a les seus de l'IVAJ d'Alacant (plaça de Sant Cristòfol, 8 i 10, baixos, 03234), de Castelló (carrer dels Orfebres Santalínea, 2, 12623) i de València (carrer de l'Hospital, 11, València, 46775), o bé s'hi podrà accedir a través de la pàgina web de l'IVAJ, adreça: www.gva.es/ivaj
  
2. L'associació o entitat sol·licitant presentarà una única sol·licitud per escola, que haurà de dur, adjunta, la documentació següent:
  
a) DNI del/de la president/a o del representant legal de l'associació o entitat sol·licitant de l'ajuda.
  
b) Targeta del CIF de l'associació o entitat sol·licitant de l'ajuda.
  
c) Programa d'accions formatives objecte de subvenció, que s'atindrà al període de temps i a la tipologia d'activitats que assenyala la base segona d'aquesta ordre. Per a cada activitat formativa es presentarà una fitxa Independent, segons el model proposat en l'annex III.
  
d) Pressupost detallat del programa d'accions formatives objecte de subvenció, que desglossarà per partides, per a cada activitat, tant els ingressos com les despeses previstos, tot especificant-ne el percentatge de finançament propi i el de la subvenció sol·licitada. Aquest document haurà de ser expedit per la tresoreria de l'associació, i ratificat per la presidència de l'associació.
  
e) Un exemplar original de cada un dels fullets de difusió i de publicitat dels cursos recollits en el programa d'accions formatives objecte de subvenció.
  
f) Un exemplar original de cada una de les publicacions en matèria d'animació juvenil, des de l'1 d'octubre de 2000 fins a la data límit de lliurament de sol·licituds per a aquesta convocatòria.
  
Tota la documentació sol·licitada en l'apartat anterior que no siga original haurà de ser confrontada.
  
3. Si els documents exigits ja estigueren en poder de l'Institut Valencià de la Joventut, el sol·licitant es podrà acollir al dret que estableix l'article 35.f) de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, sempre que indique la data i l'òrgan o dependència en què es presentaren o, si escau, s'emeteren, i si no hagueren transcorregut més de cinc anys des de la finalització del procediment al qual corresponen.
  
4. Les sol·licituds podran presentar-se al registre de l'Institut Valencià de la Joventut (c/ de l'Hospital, 11, 46325- València); al de les unitats territorials de l'IVAJ d'Alacant (Pl. de Sant Cristòfol, 8-10, baixos, 03731) o de Castelló (c/ dels Orfebres Santalínea, 2, 12783); o en qualsevol dels llocs que preveu l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
5. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana. L'incompliment d'aquest termini determinarà la no-admissió de la sol·licitud.
  
Cinquena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Si la sol·licitud no reuneix els requisits exigits o no hi duu adjunta la documentació que, d'acord amb aquesta ordre, siga exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en el termini de deu dies, comptadors a partir de l'endemà de la recepció de la notificació, n'esmene la falta o hi adjunte els documents preceptius, tot indicant-li que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la susdita Llei.
  
Sisena. Comissió Avaluadora
  
1. Per a l'estudi i la valoració de les sol·licituds acollides a aquesta ordre, es constituirà una Comissió Avaluadora que serà nomenada pel director general de l'Institut Valencià de la Joventut, d'acord amb la composició següent:
  
- Quatre tècnics entre el personal al servei de l'administració del Govern Valencià adscrit a l'IVAJ, d'entre els quals designarà el president o presidenta i el secretari o secretària.
  
- Tres representants del Consell de la Joventut de la Comunitat Valenciana, a proposta de la seua Comissió Permanent.
  
La resolució mitjançant la qual es determine la composició nominal de la Comissió es publicarà en el Diari Oficial de la Generalitat Valenciana.
  
2. El funcionament de la Comissió Avaluadora s'ajustarà a les normes que contenen els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i actuarà d'acord amb els criteris de valoració i puntuació previstos en les bases d'aquesta convocatòria.
  
3. Per tal de facilitar l'anàlisi de les sol·licituds presentades, la Comissió Avaluadora podrà demanar als sol·licitants la informació addicional que considere necessària.
  
4. La Comissió Avaluadora elevarà, al director general de l'IVAJ, una proposta de resolució motivada que contindrà una relació dels sol·licitants per als qui es proposa la concessió de subvenció i la seua quantia, i també d'aquells per als qui es proposa la denegació de la subvenció sol·licitada, i haurà d'especificar en les seues conclusions la valoració dels programes, d'acord amb el que preveu la base huitena d'aquesta ordre.
  
Setena. Resolució de la convocatòria
  
1. El director general de l'Institut Valencià de la Joventut, a la vista de la proposta de la Comissió Avaluadora, resoldrà les sol·licituds d'ajudes presentades a l'empara del que disposa aquesta ordre. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució serà de sis mesos comptadors a partir de l'endemà del dia en què acabe el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran entendre desestimades, sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener.
  
3. La resolució de la convocatòria es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que dóna la Llei 4/1999, de 13 de gener.
  
4. L'eficàcia de la concessió de les ajudes quedarà supedita al compliment dels termes i les condicions de la concessió. La no-presentació de la justificació de la despesa en el termini fixat donarà lloc a la pèrdua de la subvenció i a la revocació consegüent.
  
Huitena. Criteris de valoració i puntuació de les sol·licituds
  
Per a la concessió de les ajudes es valoraran els apartats següents:
  
a) Programa general d'activitats, segons el que disposa la base segona. Es valorarà fins a un màxim de 15 punts, d'acord amb les puntuacions següents:
  
- Per cada curs de formació permanent en matèria d'animació juvenil: 2 punts.
  
- Per cada curs o seminari de formació de formadors adreçats al professorat de l'escola: 3 punts.
  
- Per altres activitats que tinguen com a finalitat la millora de la qualitat de la formació d'aquests agents: fins a 5 punts.
  
b) Publicacions: fins a 5 punts
  
c) Grau d'utilització del valencià en publicacions, fullets i material divulgatiu: fins a 5 punts.
  
d) Percentatge de finançament propi del conjunt d'activitats objecte de subvenció:
  
- fins al 50%: 1 punt
  
- des del 51% fins al 75%: 2 punts
  
- a partir del 76%: 3 punts
  
Novena. Justificació i pagament
  
1. El pagament d'aquestes ajudes s'efectuarà en una sola vegada, després de justificar-ne prèviament l'ús, per a la qual cosa els beneficiaris hauran de presentar la documentació següent:
  
a) Memòria justificativa de les activitats realitzades objecte de la subvenció.
  
b) Factures originals i còpies per a ser confrontades per la unitat de registre de l'òrgan competent, corresponents a les activitats subvencionades i per l'import total subvencionat. Les factures hauran de complir els requisits que estableix la normativa vigent.
  
Les factures corresponents a les despeses derivades del funcionament de les instal·lacions on s'han dut a terme les activitats objecte de subvenció no podran superar el 15% de l'import total de la subvenció concedida.
  
c) Detall de les despeses del personal (nòmines, minutes) que haja treballat directament en les activitats formatives, juntament amb els models TC1 i TC2 de cotització a la Seguretat Social, i els impresos 110 i 190 de l'ingrés de retencions de l'IRPF en l'Agència Tributària.
  
d) Quan la quantia de l'ajuda supere les 300.000 pessetes, i cas que siga exigible, certificats acreditatius que, en el moment de concessió de l'ajuda, el beneficiari es trobava al corrent en el compliment de les seues obligacions tributàries i davant de la Seguretat Social, de conformitat amb el que estableix l'ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96) i en la forma que preveu el Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 de 21.03.96).
  
e) Certificat del/de la tresorer/a de l'associació en què es faça constar que l'import de la subvenció està registrat com a ingrés previst dins de la comptabilitat de l'escola per a l'any 2001, amb el vistiplau del/de la president/a.
  
f) Certificat del/de la tresorer/a (per a la justificació de subvencions) en què es detallen les factures presentades, amb indicació del número d'ordre, la data, el concepte, el nom i el CIF del proveïdor i l'import facturat, amb el vistiplau del/de la president/a.
  
g) Fitxa de dades bancàries de l'associació o entitat beneficiària de l'ajuda, emplenada per l'entitat bancària en què es sol·licita l'ingrés de la subvenció.
  
2. La justificació s'haurà de realitzar dins del termini que, a l'efecte, establisca la resolució de concessió de les ajudes.
  
Deu. Obligacions dels beneficiaris
  
Els beneficiaris de les subvencions hauran de complir les obligacions següents:
  
a) Acreditar davant de l'IVAJ la realització de les activitats formatives que fonamenten la concessió de la subvenció, i també el compliment dels requisits i les condicions que determine la concessió o gaudi de l'ajuda.
  
b) Sotmetre's a les actuacions de control financer que corresponen a la Intervenció General, quant a les subvencions concedides.
  
c) Comunicar a l'IVAJ l'obtenció de subvencions o ajudes per a la mateixa finalitat, procedents de qualssevol administracions o ens públics.
  
d) Comunicar a l'IVAJ les modificacions que es produïsquen en el desplegament del programa subvencionat.
  
e) Prestar la col·laboració i presentar la documentació necessària, als supervisors de l'Institut Valencià de la Joventut, per tal de comprovar l'execució de les activitats objecte de subvenció.
  
f) Consignar, en les publicacions relatives al programa, que l'entitat ha sigut subvencionada per l'Institut Valencià de la Joventut.
  
g) Dur la comptabilitat de l'entitat d'acord amb el Pla General de Comptabilitat o, excepcionalment, una relació detallada i completa d'ingressos i de despeses.
  
i) Complir totes les obligacions que estiguen previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, i la resta de la legislació concordant i d'aplicació.
  
Onze. Revocació o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
2. L'incompliment per part del beneficiari dels requisits i les condicions que van donar lloc a l'atorgament de l'ajuda, i també la no-presentació de la documentació que assenyala la base novena d'aquesta ordre en el termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
3. L'ajuda concedida es reduirà proporcionalment cas que la justificació de les despeses no abaste l'import total subvencionat.
  
Dotze. Reintegrament de les quantitats obtingudes
  
1. L'import de les subvencions que regulen aquestes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'ens públics o privats, supere el cost de l'activitat que durà terme el beneficiari.
  
En aquest cas, si l'ajuda principal és l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora a partir del moment del pagament de la subvenció, d'acord amb el procediment que s'instruïsca a l'efecte en què es garantirà el dret de l'interessat a l'audiència, en els casos següents:
  
a) Obtenció de la subvenció sense reunir-hi les condicions requerides.
  
b) Incompliment de la finalitat per a la qual la subvenció va ser concedida.
  
c) Incompliment de les condicions imposades als beneficiaris amb motiu de la concessió de la subvenció.
  
Tretze. Acceptació de les bases
  
La participació en aquesta convocatòria implica l'acceptació de les bases que la regulen.